Verdagte vas ses jaar ná boer se moord(Foto: pixabay) ŉ 36-jarige man is in hegtenis geneem in verband met die wrede moord op ŉ boer in 2014. Volgens ao. Lynda Steyn, woordvoerder van die Valke in die Vrystaat, is die verdagte verlede week in ŉ informele nedersetting in Sharpeville vasgetrek nadat ŉ lasbrief vir sy inhegtenisneming in Mei verlede jaar uitgereik is vir ŉ onverwante misdaad. Die Valke het reeds in 2017 dié verdagte in Sharpeville in hegtenis geneem vir die besit van ŉ vuurwapen wat aan De Kock behoort het. Die klag is later in die landdroshof in Vereeniging teruggetrek, hangende verdere ondersoek. Maroela Media het in 2014 berig dat Jan de Kock (69) op sy plaas Groot Waag, buite Petrus Steyn, vermoor is, terwyl sy vrou in die badkamer toegesluit was. ŉ Groep verdagtes het die oggend omstreeks 08:00 sy huis binnegekom, sy vrou toegesluit en die huis beroof. De Kock se liggaam is in ŉ stoor langs sy vierwielmotorfiets gevind. Die verdagtes het weggekom met sy Ford Ranger-bakkie, talle vuurwapens en kontant. Die verdagte sal Woensdag in die Petrus Steyn-landdroshof in die Vrystaat verskyn vir ŉ formele borgtogaansoek.